Document ID: 32004D0930

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Δεκεμβρίου 2004
για τη χρηματοδοτική συμμετοχή της Κοινότητας σε δράσεις που σχεδιάζονται από κράτη μέλη για την εφαρμογή προγραμμάτων ελέγχου, επιθεώρησης και επιτήρησης κατά το 2004 (δεύτερη δόση)
[κοινοποιηθείσα υπό τον αριθμό Ε(2004) 5310]
(2004/930/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2004/465/ΕΚ του Συμβουλίου, της 29ης Απριλίου 2004, για κοινοτική χρηματοδοτική συμμετοχή στα προγράμματα ελέγχου της αλιείας των κρατών μελών (1), και ιδίως το άρθρο 6 παράγραφος 1,
Εκτιμώντας τα ακόλουθα:
(1)
Τα κράτη μέλη διαβίβασαν στην Επιτροπή τα προγράμματα ελέγχου της αλιείας τους για την περίοδο από την 1η Ιανουαρίου 2004 έως τις 31 Δεκεμβρίου 2004, μαζί με τις αιτήσεις για κοινοτική χρηματοδοτική συμμετοχή στις δαπάνες που αφορούν την εκτέλεση των προγραμμάτων αυτών.
(2)
Οι αιτήσεις που αφορούν δράσεις που προβλέπονται στο άρθρο 4 της απόφασης 2004/465/ΕΚ μπορούν να είναι επιλέξιμες για κοινοτική χρηματοδότηση.
(3)
Ενδείκνυται ο καθορισμός των ανωτάτων ποσών της κοινοτικής συμμετοχής στις επιλέξιμες δαπάνες για το 2004 για κάθε ενίσχυση κράτους μέλους που χορηγείται για δράσεις που περιλαμβάνονται στο άρθρο 4 της απόφασης 2004/465/ΕΚ, του ποσοστού της κοινοτικής συμμετοχής για τις εν λόγω δράσεις, καθώς και των όρων βάσει των οποίων επιστρέφονται οι εθνικές δαπάνες από την Κοινότητα.
(4)
Σύμφωνα με το άρθρο 8 της απόφασης 2004/465/ΕΚ, τα κράτη μέλη πρέπει να αναλάβουν υποχρεώσεις δαπανών εντός περιόδου 12 μηνών από τη λήξη του έτους κατά το οποίο τους κοινοποιήθηκε η παρούσα απόφαση. Πρέπει επίσης να συμμορφούνται προς τη διάταξη της εν λόγω απόφασης όσον αφορά την έναρξη των έργων τους και την υποβολή αιτήσεων επιστροφής δαπανών.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο
Η παρούσα απόφαση ορίζει το ποσό της κοινοτικής χρηματοδοτικής συμμετοχής για κάθε κράτος μέλος, το ποσοστό της κοινοτικής χρηματοδοτικής συμμετοχής καθώς και τους όρους βάσει των οποίων είναι δυνατή η συμμετοχή σε δαπάνες που αναφέρονται στο άρθρο 4 της απόφασης 2004/465/ΕΚ.
Άρθρο 2
Ηλεκτρονικές συσκευές εντοπισμού στίγματος
1. Οι δαπάνες που αφορούν την αγορά και τον εξοπλισμό αλιευτικών σκαφών με ηλεκτρονικές συσκευές εντοπισμού του στίγματος, οι οποίες καθιστούν δυνατή την τηλεπαρακολούθηση των σκαφών από κέντρο παρακολούθησης της αλιείας μέσω συστήματος παρακολούθησης σκαφών (ΣΠΣ), είναι επιλέξιμες για μέγιστη χρηματοδοτική συμμετοχή 4 500 ευρώ ανά σκάφος εντός των ορίων που καθορίζονται στο παράρτημα I.
2. Εντός του ορίου των 4 500 ευρώ που προβλέπεται στην παράγραφο 1, η κοινοτική χρηματοδοτική συμμετοχή για τα πρώτα 1 500 ευρώ επιλέξιμων δαπανών ανέρχεται σε ποσοστό 100 %.
3. Η κοινοτική χρηματοδοτική συμμετοχή για επιλέξιμες δαπάνες που περιλαμβάνονται μεταξύ 1 500 και 4 500 ευρώ ανά σκάφος, ανέρχεται σε ποσοστό 50 % κατ’ ανώτατο όριο των εν λόγω δαπανών.
4. Οι ηλεκτρονικές συσκευές εντοπισμού του στίγματος θα πρέπει να πληρούν τις απαιτήσεις που ορίζονται από τον κανονισμό (ΕΚ) αριθ. 2244/2003 της Επιτροπής, της 18ης Δεκεμβρίου 2003, για τη θέσπιση λεπτομερών διατάξεων όσον αφορά δορυφορικά συστήματα παρακολούθησης σκαφών (2).
Άρθρο 3
Νέες τεχνολογίες και δίκτυα πληροφορικής
Οι δαπάνες που πραγματοποιούνται για την αγορά, εγκατάσταση και τεχνική υποστήριξη τεχνολογίας ηλεκτρονικών υπολογιστών και τη δημιουργία δικτύων πληροφορικής προκειμένου να είναι δυνατή η αποτελεσματική και ασφαλής ανταλλαγή δεδομένων στο πλαίσιο της παρακολούθησης, του ελέγχου και της επιτήρησης των αλιευτικών δραστηριοτήτων, είναι επιλέξιμες για χρηματοδοτική συμμετοχή σε ποσοστό 50 % των επιλέξιμων δαπανών εντός των ορίων που καθορίζονται στο παράρτημα II. Ωστόσο, οι επενδύσεις που αφορούν το σταθμό στη νήσο Kerguelen για τη λήψη και επεξεργασία δορυφορικών δεδομένων ραντάρ είναι επιλέξιμες για χρηματοδοτική συμμετοχή σε ποσοστό 40 % των επιλέξιμων δαπανών εντός των ορίων που καθορίζονται στο παράρτημα II.
Άρθρο 4
Πιλοτικά έργα στον τομέα των νέων τεχνολογιών
1. Οι δαπάνες που πραγματοποιούνται σε πιλοτικά έργα που αφορούν την εφαρμογή νέων τεχνολογιών για τη βελτίωση της παρακολούθησης αλιευτικών δραστηριοτήτων είναι επιλέξιμες για χρηματοδοτική συμμετοχή σε ποσοστό 50 % των επιλέξιμων δαπανών εντός των ορίων που καθορίζονται στο παράρτημα III.
2. Τα πιλοτικά έργα θα πρέπει να πληρούν τους όρους που ορίζονται στον κανονισμό (ΕΚ) αριθ. 1461/2003 της Επιτροπής, της 18ης Αυγούστου 2003, για τη θέσπιση όρων για πιλοτικά έργα για την ηλεκτρονική διαβίβαση πληροφοριών σχετικά με τις αλιευτικές δραστηριότητες και για την τηλεανίχνευση (3).
Άρθρο 5
Κατάρτιση
Οι δαπάνες που πραγματοποιούνται για την κατάρτιση και την ανταλλαγή προγραμμάτων δημοσίων υπαλλήλων που είναι επιφορτισμένοι με καθήκοντα παρακολούθησης, ελέγχου και επιτήρησης στον τομέα της αλιείας, είναι επιλέξιμες για χρηματοδοτική συμμετοχή σε ποσοστό 50 % των επιλέξιμων δαπανών εντός των ορίων που καθορίζονται στο παράρτημα IV.
Άρθρο 6
Πιλοτικά συστήματα επιθεώρησης και παρατηρητών
1. Οι δαπάνες που πραγματοποιούνται για πιλοτικά συστήματα επιθεώρησης και παρατηρητών είναι επιλέξιμες για χρηματοδοτική συμμετοχή σε ποσοστό 50 % των επιλέξιμων δαπανών εντός των ορίων που καθορίζονται στο παράρτημα V.
2. Τα έργα αυτά θα πρέπει να πληρούν, ιδίως, τους όρους που ορίζονται στον κανονισμό (ΕΚ) αριθ. 812/2004 του Συμβουλίου, της 26ης Απριλίου 2004, για τη θέσπιση μέτρων σχετικά με παρεμπίπτοντα αλιεύματα κητοειδών κατά την αλιεία και για την τροποποίηση του κανονισμού (ΕΚ) αριθ. 88/98 (4).
Άρθρο 7
Εκτίμηση των δαπανών
Οι δαπάνες που πραγματοποιούνται για την εφαρμογή συστήματος για την εκτίμηση των δαπανών που αφορούν τον έλεγχο της κοινής αλιευτικής πολιτικής είναι επιλέξιμες για χρηματοδοτική συμμετοχή σε ποσοστό 50 % των επιλέξιμων δαπανών εντός των ορίων που καθορίζονται στο παράρτημα VI.
Άρθρο 8
Σεμινάρια και μέσα ενημέρωσης
Οι δαπάνες που πραγματοποιούνται για πρωτοβουλίες που περιλαμβάνουν τη διοργάνωση σεμιναρίων και τη δημιουργία μέσων ενημέρωσης με στόχο την αύξηση της ευαισθητοποίησης των αλιέων και άλλων παραγόντων, όπως είναι οι επιθεωρητές, οι εισαγγελείς και οι δικαστές, καθώς επίσης και του κοινού γενικά σχετικά με την ανάγκη καταπολέμησης της ανεύθυνης και παράνομης αλιείας και για την εφαρμογή των κανόνων της κοινής αλιευτικής πολιτικής, είναι επιλέξιμες για χρηματοδοτική συμμετοχή σε ποσοστό 75 % των επιλέξιμων δαπανών εντός των ορίων που καθορίζονται στο παράρτημα VII.
Άρθρο 9
Περιπολικά πλοία και αεροσκάφη για τον έλεγχο της αλιείας
Οι δαπάνες που αφορούν την αγορά και τον εκσυγχρονισμό πλοίων και αεροσκαφών που χρησιμοποιούνται για την επιθεώρηση και επιτήρηση αλιευτικών δραστηριοτήτων από τις αρμόδιες αρχές των κρατών μελών είναι επιλέξιμες, εντός των ορίων που καθορίζονται στο παράρτημα VIII, για χρηματοδοτική συμμετοχή σε ποσοστό:
-
50 % των επιλέξιμων δαπανών που πραγματοποιούνται από τα κράτη μέλη που εντάχθηκαν στην Κοινότητα την 1η Μαΐου 2004,
-
25 % των επιλέξιμων δαπανών που πραγματοποιούνται από άλλα κράτη μέλη.
Άρθρο 10
Αιτήσεις επιστροφής δαπανών
Οι αιτήσεις για την επιστροφή δαπανών και για την πληρωμή προκαταβολών πρέπει να πληρούν τις διατάξεις των άρθρων 12, 13 και του παραρτήματος I μέρος Γ της απόφασης 465/2004/ΕΚ.
Άρθρο 11
Η παρούσα απόφαση απευθύνεται στα κράτη μέλη.
Βρυξέλλες, 28 Δεκεμβρίου 2004.

Labels: 19
5
8
6
12